KOMISIJOS SPRENDIMAS
2006 m. lapkričio 6 d.
nustatantis trečiųjų šalių ir teritorijų, iš kurių leidžiama importuoti dvigeldžius moliuskus, dygiaodžius, gaubtagyvius, jūrų pilvakojus ir žuvininkystės produktus, sąrašus
(pranešta dokumentu Nr. C(2006) 5171)
(tekstas svarbus EEE)
(2006/766/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 854/2004, nustatantį specialiąsias gyvūninės kilmės produktų, skirtų vartoti žmonėms, oficialios kontrolės taisykles (1), ypač į jo 11 straipsnio 1 dalį,
kadangi:
(1)
Reglamente (EB) Nr. 854/2004 buvo nustatytos specialios dvigeldžių moliuskų, dygiaodžių, gaubtagyvių, jūrų pilvakojų ir žuvininkystės produktų importo iš trečiųjų šalių sąlygos.
(2)
Komisijos sprendime 97/20/EB (2) buvo nustatytas trečiųjų šalių, atitinkančių dvigeldžių moliuskų, gaubtagyvių, dygiaodžių ir jūrų pilvakojų gamybos ir pateikimo į rinką atitikties reikalavimus, sąrašas, o Komisijos sprendime 97/296/EB (3) buvo pateiktas trečiųjų šalių, iš kurių leidžiama importuoti žmonėms vartoti skirtus žuvininkystės produktus, sąrašas.
(3)
Reikėtų parengti trečiųjų šalių ir teritorijų, kurios atitinka Reglamento (EB) Nr. 854/2004 11 straipsnio 4 dalies kriterijus ir kurios dėl to gali garantuoti, kad į Bendriją eksportuojami dvigeldžiai moliuskai, dygiaodžiai, gaubtagyviai, jūrų pilvakojai ir žuvininkystės produktai atitinka vartotojų sveikatai apsaugoti nustatytus sanitarinius reikalavimus, sąrašus. Vis dėlto taip pat reikėtų leisti iš trečiųjų šalių, neįtrauktų į tokį sąrašą, importuoti Pectinidae rūšies gyvūnų atitraukiamuosius raumenis, kurie yra gauti ne iš vandens gyvūnų ir nuo kurių visiškai pašalinti vidaus organai ir gonados.
(4)
Austrijos, Naujosios Zelandijos ir Urugvajaus kompetentingos institucijos pateikė tinkamas garantijas, kad gyviems dvigeldžiams moliuskams, dygiaodžiams, gaubtagyviams ir jūrų pilvakojams taikomi reikalavimai yra lygiaverčiai atitinkamuose Bendrijos teisės aktuose nustatytiems reikalavimams.
(5)
Armėnijos, Baltarusijos ir Ukrainos kompetentingos institucijos pateikė tinkamas garantijas, kad žuvininkystės produktams taikomi reikalavimai yra lygiaverčiai atitinkamuose Bendrijos teisės aktuose nustatytiems reikalavimams.
(6)
Todėl sprendimai 97/20/EB ir 97/296/EB turėtų būti panaikinti ir pakeisti nauju sprendimu.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Dvigeldžių moliuskų, dygiaodžių, gaubtagyvių ir jūrų pilvakojų importas
1. Šio sprendimo I priede nustatomas trečiųjų šalių, iš kurių galima importuoti dvigeldžius moliuskus, dygiaodžius, gaubtagyvius, jūrų pilvakojus, sąrašas, kaip nurodyta Reglamento (EB) Nr. 854/2004 11 straipsnio 1 dalyje.
2. Nepažeidžiant Reglamento (EB) Nr. 854/2004 11 straipsnio 1 dalies, 1 dalis netaikoma ne iš vandens gyvūnų gautiems Pectinidae rūšies gyvūnų atitraukiamiesiems raumenims, nuo kurių yra visiškai pašalinti vidaus organai ir gonados ir kurie taip pat gali būti importuojami iš trečiųjų šalių, neįtrauktų į 1 dalyje nurodytą sąrašą.
2 straipsnis
Žuvininkystės produktų importas
Šio sprendimo II priede nustatomas trečiųjų šalių ir teritorijų, iš kurių galima importuoti žuvininkystės produktus, sąrašas, kaip nurodyta Reglamento (EB) Nr. 854/2004 11 straipsnio 1 dalyje.
3 straipsnis
Panaikinimas
Sprendimai 97/20/EEB ir 97/296/EB panaikinami.
Nuorodos į panaikintus sprendimus laikomos nuorodomis į šį sprendimą.
4 straipsnis
Šis sprendimas skirtas valstybėms narėms.
Priimta Briuselyje, 2006 m. lapkričio 6 d.